Redakteursbrief: Hoekom laat ons nog kommentaar toe?Susan Lombaard, uitvoerende hoof van Maroela Media Foto: Noeleen Foster Tydens ŉ gesprek by Aardklop se Rede-kabel-gespreksreeks hierdie week het die kwessie van die euwels en deugde van sosiale media en fopnuus Donderdag onder die loep gekom. Beeld berig vandag (Vrydag, 5 Oktober) dat prof Johannes Froneman van die Noordwes-Universiteit in reaksie uit die gehoor reageer het, waartydens hy ŉ uitdaging aan Netwerk24 gerig het om hul kommentaarplatform te sluit. Maroela Media was nie self by dié gesprek betrokke nie. Dit, ten spyte daarvan dat ons byna 300 000 volgelinge op Facebook het (die meeste van alle Afrikaanse nuusinstansies naas Huisgenoot en Son), en die feit dat ons interaksie (“engagement”) op Facebook loshande die hoogste is van alle Afrikaanse nuusinstansies (die afgelope week het Maroela se Facebook-volgelinge 56 700 keer op ons Facebook-profiel reageer, met Die Burger ver agter in die tweede plek met 15 800 reaksies). Ek reken hierdie syfers wys dat ons lesers met ons práát, en dat ons na hulle luister. En daarom reken ek ook Maroela Media sou ŉ waardevolle bydrae tot so ŉ gesprek kon lewer. In Beeld se berig oor die gespreksgeleentheid verwys Carla Lewis, hoof van sosiale media by Beeld, na ŉ “eggokamer” wat ontstaan as mense net nuus lees en volg wat hul eie agenda bevestig. Ek vermoed dieselfde tipe eggokamer ontstaan as ŉ mens net met jouself en jou eie mense praat by ŉ geleentheid soos hierdie. Maar dit daar gelaat, ter wille van goeie buurmanskap. Ek wil eintlik reageer op prof Froneman se uitdaging aan Netwerk24, en die gesprek wat hier in Maroela-geledere daarop gevolg het. Hoekom laat Maroela nog kommentaar toe? Dis ŉ vraag wat ons dikwels vir ons self vra (veral die arme joernalis wie se werk dit is om voltyds kommentaar te sit en modereer, siestog). Kom ons kyk eers na die syfers: In Augustus vanjaar is daar 21 730 keer op Maroela Media se webwerf kommentaar gelewer (ŉ rekordgetal kommentare). Dit sluit nie die kommentare wat outomaties geblok word deur ons outomatiese modereringstelsel as gevolg van kru en onaanvaarbare taalgebruik nie. Van hierdie kommentare is net meer as 15 000 goedgekeur (70%), en sowat 6 500 (of 30%) afgekeur. As ŉ mens na hierdie syfers op ŉ grafiek kyk, is die prentjie onrusbarend. ŉ Mens kan duidelik sien hoe die aantal kommentare meer word, maar ook hoe die aantal onaanvaarbare kommentaar wat uitgevee moet word, óók meer word. Soms raak die geveg wild onder lesers, en veral vir personeel wat naweke aan diens is om die kommentaar-baba op te pas, kan dit ŉ uitmergelende taak raak. Lewis is in die kol as sy sê kommentaar laat ŉ mens voel asof jy “deur die vuilste van mense se psige geswem het en net wil gaan stort”. Kommentaar op Maroela Media (September 2016 – Augustus 2018) Waarom sluit ons dan nie ons kommentaar-afdeling nie? Hoekom vir ons self soveel hoofbrekens besorg? Oor die negatiewe aspekte van kommentaar op ŉ nuuswebwerf soos Maroela Media en Netwerk24 is gewis baie te sê. Maar dit beteken nie daar is niks positiefs te sê nie. By Maroela Media fokus ons op die positiewe, en bestuur die onvermydelike negatiewe wat daarmee saam kom. Groetnis Susan Lombaard Uitvoerende hoof: Maroela Media